Frank Hurley

James Francis «Frank» Hurley (født 15. oktober 1885, død 16. januar 1962) var en australsk fotograf og eventyrer. Han deltok i en rekke ekspedisjoner til Antarktis og tjenestegjorde som offisiell fotograf for de australske styrkene under begge verdenskrigene.

Hans kunstneriske stil frembragte mange minnerike bilder, men han benyttet også arrangerte og sammensatte bilder og bildemanipulasjon, noe han har blitt kritisert for fordi det reduserte dokumentarverdien av hans arbeid.

Biografi 
Frank var den tredje i rekken av Edward og Margaret Hurleys fem barn og vokste opp i Glebe, en forstad til Sydney. Han reiste hjemmefra 13 år gammel for å arbeide ved Lithgow stålverk, men vendte tilbake etter to år for å studere ved den lokale tekniske skolen og følge forelesninger ved University of Sydney. Sytten år gammel kjøpte han sitt første kamera – et Kodak Box Brownie som han betalte med én skilling per uke i 15 uker. Han lærte seg fotografering på egen hånd og produserte postkort. Han fikk rykte på seg for å sette seg selv i fare for å frembringe fantastiske bilder.

Antarktisekspedisjoner 
I 1908, 23 år gammel, fikk Hurley nyss om at den australske oppdageren Douglas Mawson planla en ekspedisjon til Antarktis. I 1911 anbefalte Henri Mallard, også han fotograf fra Sydney, Hurley til stillingen som offisiell fotograf på Mawsons australasiatiske antarktisekspedisjon. Ekspedisjonen avreiste for Antarktis i desember 1911 og vendte hjem i 1914.

Hurley var også offisiell fotograf på Ernest Shackletonss Endurance-ekspedisjon som reiste ut i 1914 og som led skibbrudd da ekspedisjonsfartøyet «Endurance» ble knust i isen. Hurley tok mange banebrytende fargefotografier på ekspedisjonen som ble utgitt i dokumentarfilmen South i 1919. Hans bilder ble også benyttet i IMAX-filmen Shackleton's Antarctic Adventure fra 2001.

Hurleys tredje antarktisekspedisjon som offisiell fotograf var på BANZARE-ekspedisjonen 1929–31, ledet av Douglas Mawson.

Krigsfotograf 
I 1917 gikk Hurley inn i Australian Imperial Force (AIF) som honorær kaptein og tok bilder av mange kampscener under slaget ved Passchendaele. I tråd med sin eventyrånd, tok han en vesentlig risiko under fotograferingen. Han produserte også en rekke sjeldne fargefotografier av konflikten. Hans periode i AIF endte i mars 1918.

Hurley tjenestegjorde også som krigsfotograf under andre verdenskrig.

Ekspedisjoner til Papua Ny-Guinea 
I perioden 1920 til 1923 deltok Hurley i to ekspedisjoner til Papua Ny-Guinea, der han avbildet mennesker, bygninger, kulturgjenstander, fjellandskap og misjonsstasjoner.

Fotosamlinger 
Samlinger av Hurleys bilder finnes ved en rekke institusjoner, blant annet ved Australian War Memorial i Canberra, National Library of Australia i Canberra, Scott Polar Research Institute i Cambridge, Royal Geographical Society i London og South Australian Museum i Adelaide.

Galleri

Referanser

Litteratur

Eksterne lenker 
 
 Negativsamling National Library of Australia
 Biografi Australian War Memorial
 Biografi Australian Dictionary of Biography
 FrankHurley.org

Australske fotografer
Polfarere
Personer fra Sydney
Order of the British Empire (OBE)
Artikler i Antarktis-prosjektet